**Dôvodová správa**

Ministerstvo financií Slovenskej republiky predkladá na rokovanie vlády Slovenskej republiky návrh zákona, ktorým sa dopĺňa zákon č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov a ktorým sa menia a dopĺňajú niektoré zákony (ďalej len „návrh zákona“).

Nariadením Európskeho parlamentu a Rady (EÚ) 2023/2859 z 13. decembra 2023, ktorým sa zriaďuje jednotné európske miesto prístupu, ktoré poskytuje centralizovaný prístup k verejne dostupným informáciám týkajúcim sa finančných služieb, kapitálových trhov a udržateľnosti (Ú. v. EÚ L, 2023/2859, 20.12.2023) v platnom znení (ďalej len „nariadenie 2023/2859 v platnom znení“) sa vytvára jednotné európske miesto prístupu (ďalej len „ESAP“), ktoré by malo zabezpečovať verejnosti jednoduchý centralizovaný prístup k informáciám o subjektoch a ich produktoch, ktoré sa zverejňujú a týkajú sa finančných služieb, kapitálových trhov, udržateľnosti a rozmanitosti, ale nie k informáciám o uvádzaní na trh. Európsky orgán pre cenné papiere a trhy (ESMA) zriadi a bude prevádzkovať ESAP. ESAP by nemal vytvoriť žiadne nové požiadavky na zverejňovanie, pokiaľ ide o obsah, mal by skôr nadviazať na existujúce požiadavky na zverejňovanie uvedené v nariadení Európskeho parlamentu a Rady (EÚ) 2023/2869 z 13. decembra 2023, ktorým sa menia určité nariadenia, pokiaľ ide o zriadenie a fungovanie jednotného európskeho miesta prístupu (Ú. v. EÚ L, 2023/2869, 20.12.2023) (ďalej len „nariadenie 2023/2869“) a v smernici Európskeho parlamentu a Rady (EÚ) 2023/2864 z 13. decembra 2023, ktorou sa menia určité smernice, pokiaľ ide o zriadenie a fungovanie jednotného európskeho miesta prístupu (Ú. v. EÚ L, 2023/2864, 20.12.2023) (ďalej len „smernica (EÚ) 2023/2864“).

Cieľom návrhu zákona je transpozícia smernice (EÚ) 2023/2864 a implementácia niektorých ustanovení nariadenia (EÚ) 2023/2859 v platnom znení a nariadenia (EÚ) 2023/2869 na dosiahnutie riadneho a efektívneho fungovania ESAP.

Prijatie navrhovaného zákona bude mať negatívny vplyv na podnikateľské prostredie, na rozpočet verejnej správy a pozitívny vplyv na informatizáciu spoločnosti. Návrh zákona nemá sociálne vplyvy, vplyvy na životné prostredie, na služby verejnej správy pre občana a nemá vplyvy ani na manželstvo, rodičovstvo a rodinu.

Návrh zákona nebude predložený na vnútrokomunitárne pripomienkové konanie.

Predložený návrh zákona je v súlade s Ústavou Slovenskej republiky, s ústavnými zákonmi, nálezmi ústavného súdu, inými zákonmi a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami, ktorými je Slovenská republika viazaná.